Grænlilja
Grænlilja (fræðiheiti: Orthilia secunda) er tegund blómplantna af lyngætt. Grænlilja er eina tegund ættkvíslarinnar Orthilia en var áður hluti af ættkvíslinni Pyrola. Grænlilja vex víða um Norðurslóðir, meðal annars á Íslandi.

Útlit og einkenni
Grænlilja hefur 1-3 cm löng og 1-2 cm breið egglaga eða oddbaugótt græn blöð og smærri 3-5 mm oddmjó blöð inn á milli laufblaðanna. Blómin eru með stuttan blómstilk og eru borin mörg saman í 2-3 cm löngum klösum þar sem þau snúa í sömu átt á axinu. Krónublöðin eru grænhvít eða gulgræn, um 5 mm löng en bikarblöðin eru mun minni, 1-1,5 mm og tennt. Blómin hafa eina frævu og tíu fræfla. Hún sækir hluta af næringu sinni í sveppasamlífi trjáa.

Grænlilja líkist helst klukkublómi (Pyrola minor) en hefur grænni blóm á einhliða blómaxi.

Útbreiðsla og búsvæði
Grænlilja vex víða um barrskógarbeltið. Á Íslandi vex hún helst í skóglendi og í lyngbrekkum. Hún er algengari á norðurlandi, sérstaklega við Jökulsárgljúfur sem nú eru hluti af Vatnajökulsþjóðgarði.

Á Íslandi vex grænlilja á láglendi upp í um 400 metra hæð.

Samlífi
Grænlilja á Íslandi er þekktur hýsill fyrir klukkublómsryðsvepp.

Tilvísanir

Lyngætt
Plöntur á Íslandi